Diari Oficial de la Generalitat Valenciana


Sumari del DOGV 2854, del 23-10-1996 (1996/839644)

RESOLUCIÓ de 12 de desembre de 1995, de la directora general de Qualitat Ambiental, per la qual s'efectua declaració d'impacte ambiental.
-----------------------------------------------------------------------------------------------------------------------------------------

### Dades del document

Número de DOGV
:   2854

Data del DOGV
:   23-10-1996

Secció del DOGV
:   ALTRES DISPOSICIONS

Número del document
:   1996/839644


Data del document
:   12-12-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 12 de desembre de 1995, de la directora general de Qualitat Ambiental, per la qual s'efectua declaració d'impacte ambiental.   
Vist l'expedient 083/95-AIA sobre modificació de les normes subsidiàries al terme municipal de Benagéber (València), promogut pel seu ajuntament.  
Vist que aquesta proposta de modificació de les normes subsidiàries té l'objectiu de qualificar com a sòl no urbanitzable comú un espai de 86,71 ha, qualificat actualment com a sòl no urbanitzable de protecció paisatgística forestal.  
Vist que, amb data de 14 de març de 1995, l'Ajuntament de Benagéber ens va remetre l'estudi d'impacte ambiental.  
Vist que, amb data de 22 de març de 1995, es van efectuar consultes als següents organismes: al Servei Territorial de Medi Ambient de València i al Servei d'Espais Naturals, ambdós pertanyents a aquesta conselleria; a la Direcció General de Patrimoni Artístic de la Conselleria de Cultura; a l'àrea d'Edafologia i Química Agrícola que pertany al Departament de Biologia Vegetal de la Facultat de Farmàcia.   
Vist que, amb data de 31 de març de 1995, se sol·licità per escrit a l'ajuntament la documentació urbanística i el certificat d'exposició pública amb el seu resultat.  
Vist que, amb data de 8 de maig de 1995 es va rebre un informe de la Direcció General de Conservació del Medi Natural, com a resposta a la consulta efectuada a l'esmentat organisme, en el qual s'apunta que aquest espai està conformat per un àrea forestal coberta per formacions de vegetació termòfila mediterrània, en general ben desenvolupada, amb enclavaments de camps de cultius abandonats o en procés d'abandó. Així mateix, es diu que la classificació vigent garanteix la protecció d'aquest espai davant d'usos que poden deteriorar la qualitat ambiental i paisatgística de la zona, com ara l'explotació de pedreres o l'extracció d'àrids, per la qual cosa no s'informa favorablement la requalificació pretesa.  
Vist que, amb data de 7 de juliol de 1995, es van rebre dos informes -arqueològic i etnològic- de la Direcció General de Patrimoni Artístic, com a resposta a la consulta efectuada a aquest organisme, dels quals no es desprèn l'existència d'elements coneguts d'interès historicocultural a la zona, tot i que es destaca que l'estudi presentat no analitza aquesta variable, que seria desitjable desenvolupar.  
Vist que, amb data de 25 de juliol de 1995, l'ajuntament va remetre una còpia del projecte de la modificació puntual, com també un certificat d'exposició pública d'aquesta.  
Vist que, tant el projecte de modificació com el seu estudi d'impacte ambiental han estat sotmesos a exposició pública per mitjà d'un edicte en el Diari Oficial de la Generalitat Valenciana, i no s'ha presentat cap al·legació en el termini d'un mes, com s'indica en el certificat de l'Ajuntament de Benagéber, firmat pel seu secretari accidental, amb data d'entrada en aquesta conselleria de 25 de juliol de 1995.  
Vist que, amb data de 3 d'agost de 1995, es van rebre informes de la Direcció Territorial de Medi Ambient de València, en els quals s'indicava que la modificació afecta un petit tram de la via pecuària denominada Cordel de Castilla, classificada amb una amplària de 37,50 metres.  
A més, s'afecta la muntanya d'utilitat pública núm. 43, denominada El Monte, que pertany a l'Ajuntament de Benagéber, cobert d'una pineda en perfecte estat, de gran valor ecològic, forestal i turístic i, per tant, no hauria de canviar-se'n l'actual qualificació.  
Vist que, amb data de 16 d'agost de 1995, tècnics d'aquesta direcció general van realitzar una visita de camp, amb la finalitat de contrastar la informació rebuda.  
Atès que, al vessant occidental de la zona objecte d'aquesta modificació, el tipus de sòl desenvolupat sobre arenes albienses presenta característiques singulars i úniques al territori de la Comunitat Valenciana, mereixedores d'una especial protecció.  
Atès que una gran part de la superfície actualment qualificada com a sòl no urbanitzable de protecció paitsatgística forestal que es pretén requalificar a comú, és efectivament una zona de gran densitat boscosa, de gran valor paisatgístic, forestal i ecològic, però que inclou també un enclavament d'antigues finques agrícoles amb molt escassa vegetació que ocupa el fons d'una vall interior menuda, la qual és objecte precisament de l'explotació minera pretesa.  
Atès que la via pecuària denominada Cordel de Castilla realment no queda inclosa en el perímetre del projecte de requalificació, sinó que discorre per l'extrem nord-occidental, segons es comprova sobre els plans aportats.  
Atès que el principal objecte de la modificació urbanística proposada és permetre l'obertura d'una explotació minera d'arenes d'Utrillas, que és objecte de l'expedient d'avaluació d'impacte ambiental 118/94-AIA, enviat pel Servei Territorial d'Indústria i Energia, el promotor del qual és el Sr. Miguel Expósito Burriel y Extrems Soriano.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5è de la Llei d'Impacte Ambiental i concordants del reglament que la desenvolupa.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en d'altres disposicions que hi són aplicables.  
Atès que l'article 5é de la Llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental  
Primer   
Estimar acceptable, únicament a l'efecte ambiental, la modificació de les Normes Subsidiàries de Benagéber (València), promogudes pel seu ajuntament, d'acord amb les condicions següents:  
1. La classificació i la qualificació de sòl no urbanitzable comú i de protecció paisatgística forestal s'adaptarà a allò que s'especifica en el pla annex a aquesta declaració, en el qual s'ha reduït més de la meitat la superfície de sòl no urbanitzable comú proposada.  
2. L'estudi d'impacte ambiental de l'activitat minera referida haurà d'incloure una anàlisi de la possible afecció a restes d'interès arqueològic i etnològic, i adoptar, si escau, les mesures protectores pertinents.  
3. Les possibles actuacions sobre el camí d'accés a la futura explotació hauran de ser igualment objecte de l'estudi d'impacte ambiental de l'explotació minera i adaptar-se a les mínimes necessàries per a permetre el pas de camions i maquinària només en un sentit de circulació.  
Segon  
Notificar a les persones interessades que contra aquesta resolució, per tractar-se d'un acte de tràmit que no posa fi al procediment ni produeix indefensió, no pertoca cap recurs; sense perjudici de l'ús dels mitjans que en defensa del seu dret s'estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 12 de desembre de 1995.- La directora general de Qualitat Ambiental: Gloria Arnandis Boix.